A BIZOTTSÁG 970/2006/EK RENDELETE
(2006. június 29.)
a harmadik országokból származó árpa behozatalára vonatkozó közösségi vámkontingens megnyitásáról és kezeléséről szóló 2305/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 12. cikke (1) bekezdésére,
mivel:
(1)
Az Európai Közösség és az Amerikai Egyesült Államok között, az 1994. évi Általános Vám- és Kereskedelmi Egyezmény (GATT) XXIV. cikke 6. bekezdése és XXVIII. cikke értelmében, levélváltás formájában létrejött megállapodás (2), amelyet a 2006/333/EK tanácsi határozattal (3) hagytak jóvá, többek között a vámkontingens tárgyát képező árpa mennyiségeinek 6 215 tonnával való növelését írja elő.
(2)
A Bizottság 2305/2003/EK rendelete (4) közösségi vámkontingest nyitott meg az árpára vonatkozóan. A 2006/333/EK határozattal jóváhagyott megállapodást indokolt a kontingens szerinti mennyiségek növelésével végrehajtani.
(3)
Az egyszerűsítés céljából a 2305/2003/EK rendelet 2004. évre vonatkozó, elavult rendelkezéseit el kell hagyni.
(4)
Az egyértelműség érdekében helyénvaló pontosítani, hogy a behozatali engedélyek iránti kérelmeket legkésőbb hétfőn be kell nyújtani, ami nem zárja ki, hogy a kérelmeket korábban nyújtsák be.
(5)
A rendszer kezelésének korszerűsítése érdekében indokolt előírni a Bizottság által kért információk elektronikus úton történő továbbítását.
(6)
Az egyértelműség kedvéért a csökkentési együttható fogalmát az odaítélési együttható fogalmával célszerű helyettesíteni.
(7)
Ezért a 2305/2003/EK rendeletet módosítani kell.
(8)
Mivel a 2006/333/EK határozattal jóváhagyott megállapodás értelmében a végrehajtás határideje 2006. július 1., e rendeletet az Európai Unió Hivatalos Lapjában való kihirdetésének napján kell hatályba léptetni.
(9)
Az e rendeletben meghatározott intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2305/2003/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
(1) Az 1003 00 KN-kód alá tartozó árpa tekintetében 306 215 tonnára szóló vámkontingens megnyitására kerül sor (tételszám: 09.4126).
(2) A vámkontingenst minden év január 1-jén kell megnyitni. A vámkontingensen belüli behozatalra 16 EUR/tonna vámot kell kivetni.
Az e rendeletben említett termékeknek az e cikk (1) bekezdésében előírt mennyiséget meghaladó behozatalára az 1784/2003/EK rendelet 10. cikkének (1) bekezdését kell alkalmazni.”
2.
A 3. cikk a következőképpen módosul:
a)
az (1) bekezdés a következőképpen módosul:
i.
az első albekezdés helyébe a következő szöveg lép:
„(1) A behozatali engedély iránti kérelmeket minden héten hétfőn brüsszeli idő szerint legkésőbb 13.00 óráig kell benyújtani a tagállamok illetékes hatóságainak.”
ii.
a harmadik albekezdést el kell hagyni;
b)
a (2) bekezdés első albekezdésének első mondata helyébe a következő szöveg lép:
„Az illetékes hatóságok az engedély iránti kérelmek benyújtásának utolsó napján, brüsszeli idő szerint legkésőbb 18.00 óráig elektronikus úton továbbítják a Bizottságnak a mellékletben szereplő minta szerinti értesítést, valamint a behozatali engedély iránti kérelmekben megjelölt mennyiségek összegével egyenlő összmennyiséget.”
c)
a (3) bekezdés helyébe a következő szöveg lép:
„(3) Amennyiben az év kezdete óta odaítélt mennyiségek halmozott összege a (2) bekezdésben említett mennyiséggel együtt már meghaladja az adott évre vonatkozó kontingenst, a Bizottság legkésőbb a kérelmek benyújtásának utolsó napjától számított harmadik munkanapon a kérelmezett mennyiségekre vonatkozó odaítélési együtthatót állapít meg.”
d)
a (4) bekezdés első mondata helyébe a következő szöveg lép:
„A (3) bekezdés alkalmazásának sérelme nélkül, az engedélyeket a kérelmek benyújtásának utolsó napjától számított negyedik munkanapon állítják ki.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 29-én.